Diari Oficial de la Generalitat Valenciana


Sumari del DOGV 3689, del 16-02-2000 (2000/1129)

ORDRE de 31 de gener de 2000, de la Conselleria de Cultura, Educació i Ciència, per la qual es convoquen per a la Comunitat Valenciana els Premis Extraordinaris de les modalitats de Batxillerat, regulat per la Llei Orgànica 1/1990, de 3 d'octubre, d'Ordenació General del Sistema Educatiu, corresponents al curs 1998-1999.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3689

Data del DOGV
:   16-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1129


Data del document
:   31-01-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * ensenyament secundari
    * alumne
    * premi cultural
    * distinció honorífica
    * alumnat

ORDRE de 31 de gener de 2000, de la Conselleria de Cultura, Educació i Ciència, per la qual es convoquen per a la Comunitat Valenciana els Premis Extraordinaris de les modalitats de Batxillerat, regulat per la Llei Orgànica 1/1990, de 3 d'octubre, d'Ordenació General del Sistema Educatiu, corresponents al curs 1998-1999. [2000/X1129]
  
Com a reconeixement oficial dels mèrits dels estudiants que demostren una especial preparació en els estudis de Batxillerat Unificat i Polivalent, el Ministeri d'Educació i Cultura ha vingut convocant anualment els corresponents Premis Nacionals. La Conselleria de Cultura, Educació i Ciència ha vingut convocant els Premis Extraordinaris els guanyadors dels quals són els candidats al Premi Nacional.
  
La Llei Orgànica 1/1990, de 3 d'octubre, d'Ordenació General del Sistema Educatiu, establix una nova regulació dels ensenyaments creant un nou batxillerat, amb distintes modalitats, per als estudiants que finalitzen el seu període formatiu comú.
  
La progressiva extinció de l'antic sistema i correlativa implantació dels nous batxillerats aconsellen crear els nous Premis Nacionals que incentiven i reconeguen l'esforç i la dedicació dels alumnes que cursen dits nous batxillerats amb una trajectòria acadèmica qualificada.
  
Per tot açò l'Ordre Ministerial de 13 de desembre de 1999 (BOE de 25 de desembre) ha creat els Premis Nacionals de Batxillerat i establit, a l'efecte, els requisits per a la concessió dels Premis Extraordinaris de Batxillerat regulat per la Llei Orgànica 1/1990 de 3 d'octubre d'Ordenació General del Sistema Educatiu.
  
Podran concórrer al Premi Nacional que convocarà anualment el Ministeri d'Educació i Cultura els estudiants que hagen resultat guanyadors del Premi Extraordinari.
  
L'Ordre ministerial citada anteriorment ha establit en el seu apartat segon que les administracions educatives podran convocar anualment els Premis Extraordinaris de Batxillerat, com a reconeixement oficial dels mèrits, basats en l'esforç i en el treball dels estudiants que cursen els seus estudis amb excel·lent rendiment acadèmic. La present Ordre ve a donar compliment a este mandat.
  
Per això,
  
ORDENE
  
Primer
  
Es convoquen per a l'àmbit de competències de la Generalitat Valenciana els Premis Extraordinaris de les modalitats de Batxillerat, regulat per la Llei Orgànica 1/1990, de 3 d'octubre, d'Ordenació General del Sistema Educatiu, corresponents al curs 1998-1999.
  
Segon
  
1. Podran optar al Premi Extraordinari els estudiants que hagen cursat i superat en centres docents de la Comunitat Valenciana els dos cursos (primer i segon) de qualsevol de les modalitats de Batxillerat, i almenys l'últim curs en centres docents de la Comunitat Valenciana i que l'hagen finalitzat en el curs acadèmic 1998-1999.
  
2. Per a prendre part en esta convocatòria, serà necessari que la mitjana de les qualificacions obtingudes en els dos cursos de qualsevol de les modalitats de batxillerat siga igual o superior a 8,75 punts.
  
3. Per a obtindre la nota mitjana es computaran exclusivament, les qualificacions obtingudes en les matèries comunes, específiques de modalitat i optatives dels dos cursos de Batxillerat. A estos efectes i segons allò que s'ha establit en l'article 5.3 del Reial Decret 2.438/1994, de 16 de desembre (BOE de 26 de gener de 1995), no es computa la nota obtinguda en l'avaluació dels ensenyaments de Religió.
  
4. La dita nota serà la mitjana aritmètica de les qualificacions de totes i cada una de les matèries a què es referix l'apartat anterior. En el càlcul de la nota mitjana no se realitzaran arredoniments per excés.
  
Tercer
  
A la Comunitat Valenciana es concediran vuit premis.
  
Quart
  
1. Els estudiants que reunint els requisits indicats, desitgen optar al Premi Extraordinari, s'inscriuran al Centre Públic en el qual es troba el seu expedient acadèmic fins al dia 25 de febrer de 2000, inclusivament.
  
2. Els estudiants i secretaris/as dels seus respectius centres hauran d'omplir el model d'inscripció que s'inclou en l'annex de la present ordre.
  
3. Els secretaris/as dels centres públics en els quals s'inscriguen els estudiants per a les proves es responsabilitzaran de comprovar que en les sol·licituds figuren totes les dades requerides i de certificar les matèries cursades pels estudiants i les seues corresponents qualificacions, així com de calcular i certificar la nota mitjana. Si la sol·licitud d'inscripció no reunira els requisits precisos, es requerirà a l'interessat/a perquè, en el termini de deu dies, esmene la falta, indicant-li que si així no ho fera, se li tindrà per desistit de la seua petició prèvia resolució de la Direcció General d'Ordenació i Innovació Educativa i Política Lingüística.
  
4. Abans del dia 3 de març de 2000, els secretaris/as dels Instituts d'Educació Secundària remetran a la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, sítia en l'avinguda de Campanar 32, 46543 València, les sol·licituds d'inscripcions presentades.
  
Abans del dia 31 de març de 2000 la Direcció General d'Ordenació i Innovació Educativa i Política Lingüística comunicarà al Tribunal el nombre d'alumnes inscrits.
  
Quint
  
Les proves seran elaborades per la Direcció General d'Ordenació i Innovació Educativa i Política Lingüística.
  
Sext
  
1. Les proves s'estructuren de la forma següent:
  
Primer exercici
  
a) Un comentari crític i composició personal sobre el text de caràcter lingüístic o literari. Resposta a qüestions que puguen ser plantejades sobre el text. Es presentaran dos textos, un en castellà i un altre en valencià i els estudiants elegiran un d'ells. El comentari ha de ser realitzat en la llengua del text elegit.
  
Es valorarà fonamentalment la solidesa de conceptes, el domini de la llengua que es tracte, així com la creativitat i la capacitat crítica manifestades. Per a això es tindrà en compte el grau de desenrotllament de les capacitats lingüístiques de comprensió i expressió escrita (capacitat de redacció, exposició ordenada de les idees, correcta construcció sintàctica, riquesa lèxica i ortogràfica).
  
b) Anàlisi d'un text en la primera Llengua Estrangera cursada per l'estudiant i resposta a qüestions de caràcter cultural, literari o gramatical. L'exercici es realitzarà sense diccionari en l'idioma corresponent.
  
Es tracta de valorar la comprensió d'un text en llengua estrangera, així com la fluïdesa en l'expressió escrita i el domini del vocabulari i la sintaxi.
  
En acabar el primer exercici hi haurà una pausa de 30 minuts.
  
Els models d'exàmens corresponents al segon exercici s'entregaran els estudiants darrere la pausa citada.
  
Segon exercici
  
Qüestions o exercicis pràctics sobre les matèries comunes i de modalitat estructurades de la següent forma:
  
Tots els exàmens estaran redactats en castellà i valencià i els estudiants podran fer-los en una de les dos llengües.
  
a) Desenrotllament d'un tema i/o qüestions que formen part del currículum de les matèries Filosofia o Història comunes a totes les modalitats de batxillerat. Els estudiants elegiran una d'estes dos matèries en el moment de la prova a la vista de les propostes.
  
b) Qüestions i/o exercicis pràctics sobre una matèria de la modalitat i de l'opció cursada com a pròpia en 2n curs i elegida pels estudiants en el moment de la inscripció.
  
En totes les proves es valorarà, junt amb la correcció de les respostes, la claredat i qualitat de l'exposició, l'estructuració de l'exercici, la propietat de vocabulari, la presentació i l'ortografia.
  
Tots els exàmens del primer com del segon exercici estaran basats en el currículum oficial de la Comunitat Valenciana establit en el Decret 174/1994, de 19 d'agost.
  
Cada part de la prova es qualificarà entre 0 i 10 punts d'acord amb el següent esquema.
  
Primer exercici
  
Anàlisi de text de castellà o valencià, puntuació màxima 10 punts. 1 hora de duració.
  
Anàlisi d'un text en Llengua Estrangera, puntuació màxima 10 punts. 1 hora de duració.
  
Segon exercici
  
Desenrotllament d'un tema de Filosofia o Història, puntuació màxima 10 punts. 1 hora de duració.
  
Qüestions i/o exercicis pràctics sobre la matèria pròpia de la modalitat i opció cursada pels estudiants, puntuació màxima 10 punts. 1 hora de duració.
  
Els temps del primer i del segon exercici són orientatius i correspon al participant distribuir el temps total entre les distintes parts de cada exercici.
  
2. Les proves se celebraran el dia 12 d'abril de 2000 als locals dels centres públics que a continuació s'indiquen:
  
Alacant
  
IES Figueras Pacheco
  
c/ Fernando Madroñal, 35
  
03546 Alacant
  
Castelló de la Plana
  
IES Francesc Ribalta
  
Avinguda rei en Jaume, 35
  
12897 Castelló de la Plana
  
València
  
IES Lluís Vives
  
c/ Sant Pau, 4
  
46149 València
  
d'acord amb el següent horari:
  
De 10 a 12 hores: 1r exercici
  
De 12.30 a 14.30 hores: 2n exercici
  
Els estudiants seran convocats a les 9.30 hores, a fi d'iniciar el primer exercici. Una vegada iniciat no s'admetrà cap estudiant. Hauran d'acudir proveïts del document nacional d'identitat, del Llibre de Qualificacions, de bolígraf o ploma de tinta blava o negra i del material necessari per a realitzar si és procedent la prova de Dibuix Artístic. Podran utilitzar calculadora no programable si, a juí del Tribunal l'exercici d'alguna matèria ho requerix. No podran utilitzar elements de consulta (llibres, apunts, diccionari, etc.) en cap exercici.
  
Sèptim
  
1. El Tribunal encarregat de supervisar i avaluar les proves estarà presidit per un inspector/a d'Educació. Com a vocals actuaran professors/as d'Ensenyament Secundari especialistes en les distintes matèries objecte de la prova. Tant el president com els vocals seran designats pel director general d'Ordenació i Innovació Educativa i Política Lingüística.
  
2. La realització dels exercicis en cada una de les seus on se celebren exàmens, serà supervisada, en representació del Tribunal per un inspector/a d'Educació designat a l'efecte pel director/a territorial de Cultura i Educació corresponent.
  
El tribunal rebrà els exàmens de la Direcció General d'Ordenació i Innovació Educativa i al seu torn s'encarregarà de fer-los arribar en sobres tancats amb la necessària antelació als Inspectors/as supervisors de la prova. Un dels sobres contindrà les proves del primer exercici i un altre contindrà les proves de Filosofia i Història i en sobres separats s'enviaran les corresponents a cada una de les assignatures que formen part de la segona part del segon exercici.
  
Els sobres en què es contenen les proves romandran tancats fins al moment d'iniciar-se l'exercici i seran oberts llavors en presència dels aspirants.
  
3. L'inspector/a d'Educació que supervise la realització de les proves serà responsable d'establir el anonimat dels exercicis. Per a això s'utilitzarà el sistema de plica, els folis en què l'estudiant ha realitzat cada exercici, que seran diferents per a cada un d'ells i també per a cada matèria, mancaran de nom i firma. Estos folis es graparan en l'exterior d'un sobre tancat que contindrà una fotocòpia del full d'inscripció de l'estudiant corresponent. Abans de procedir a tancar el sobre, cada estudiant haurà de firmar la fotocòpia del full d'inscripció davant de la presència del supervisor/a de la prova, per tal que este puga comprovar la seua identitat. Realitzat este tràmit es tancarà el sobre amb el full d'inscripció de l'estudiant dins i es graparan en el seu exterior els folis dels exercicis.
  
Els sobres que s'empren en esta operació seran totes del mateix tipus i cap d'ells presentarà en el seu exterior cap signe diferenciador.
  
El supervisor/a de la prova prendrà les mesures oportunes perquè durant la pausa els folis del primer exercici estiguen degudament custodiats i resulten atribuïbles a pesar del seu definitiu anonimat, als seus autors.
  
Qualsevol signe en els folis que s'haja realitzat la prova que permeta la identificació de l'autor de l'exercici, suposarà la seua exclusió automàtica. Una vegada realitzada la prova, els exercicis seran immediatament enviats al President de la comissió amb seu en la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència sítia a València, avinguda de Campanar, 32, València 46515, acompanyats d'una relació circumstanciada de tots els estudiants presentats i un acta del desenrotllament de la prova, estesa pel responsable de la supervisió.
  
4. El Tribunal elaborarà la proposta d'adjudicació dels premis als estudiants, una vegada avaluats els exàmens. Per a l'obtenció del premi, els estudiants hauran d'haver obtingut en cada prova almenys 5 punts.
  
Una vegada qualificats tots els exercicis, s'obriran els sobres que contenen els noms i cognoms dels vuit estudiants que hagen obtingut major puntuació a fi de comprovar la identitat de qui han obtingut el Premi Extraordinari de Batxillerat.
  
El Tribunal confeccionarà una llista que continga les qualificacions parcials i finals de tots els estudiants presentats. El Tribunal remetrà la proposta d'adjudicació dels vuit Premis Extraordinaris de Batxillerat i la llista amb les qualificacions de tots els estudiants presentats, a la Direcció General d'Ordenació i Innovació Educativa i als inspectors/as supevisors/es de les distintes seus perquè estos les exposen al tauler d'anuncis de la seu corresponent, abans del dia 19 d'abril de 2000.
  
Octau
  
1. Els estudiants examinats, els seus pares o representants legals podran reclamar per escrit contra la qualificació obtinguda, per mitjà d'instància dirigida al president del Tribunal en el termini de cinc dies hàbils a partir de l'endemà d'aquell en què siguen fetes públiques les qualificacions.
  
2. D'acord amb la proposta formulada pel Tribunal, el director general d'Ordenació i Innovació Educativa i Política Lingüística, per delegació del conseller, concedirà els Premis abans del dia 28 d'abril de 2000, i es publicarà en el Diari Oficial de la Generalitat Valenciana.
  
3. Els estudiants que obtinguen Premi Extraordinari podran optar prèvia inscripció al Premi Nacional. A més a més esta distinció els serà anotada en el seu expedient acadèmic pel secretari/a del centre en què van realitzar la inscripció i gaudiran dels beneficis específics que s'establisquen.
  
4. D'acord amb allò que s'ha previst en la Llei 12/1997, de 23 de desembre, de Taxes de la Generalitat Valenciana, els estudiants que obtinguen el Premi Extraordinari de Batxillerat no estaran obligats al pagament de les taxes per servicis acadèmics en el primer curs dels estudis superiors en centre públic. En el cas que el premi els és concedit amb posterioritat al pagament de les taxes, la Universitat podrà optar entre tornar al estudiant el seu import, o descomptar-li'l en el primer pagament pel dit concepte que l'estudiant haja de realitzar amb posterioritat a la concessió del premi.
  
DISPOSICIÓ FINAL
  
Primera
  
Es delega en la Direcció General d'Ordenació i Innovació Educativa i Política Lingüística la concessió dels Premis Extraordinaris previstos en esta ordre i se li autoritza per a dictar-ne les resolucions necessàries per al compliment.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb allò que s'ha establit en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10,14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Ciència en el termini d'un mes a comptar des de l'endemà al de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 31 de gener de 2000
  
El conseller de Cultura, Educació i Ciència,